**În nordul inimii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am plecat departe, într-un vis ferice,

Ca să-ţi fiu alături. Nu mă contrazice!

Nu-i de-ajuns cu ochii să-mi atingi făptura,

Pe fereastra-nchisă, uite-mi ochii, gura.

Nu-i de-ajuns de mână să mă ţii, iubite,

Hai, închide ochii şi-o să-ţi pot promite

Că în zorii zilei o să fiu întinsă

Pe covorul vieţii sub zăpada ninsă.

Vino mai aproape să auzi cum bate

Inima aceasta ruptă-n jumătate

Ce-a plecat departe, pe-un tărâm de gheaţă,

Ca să-ţi fie-alături într-o altă viaţă.

- Am plecat călare într-o fantezie

Să-mplinesc destinul scris în poezie,

Tu îmi ești aproape, sclavă și stăpână,

Noaptea ne alintă, stelele ne-ngână,

Când te știu culcată sub zăpezi imense

Sufletul tresare, cere recompense

În căușul palmei. O să-mi ceri dobândă

Dacă-mi las iubirea-n mâna ta plăpândă

Să alunge spaima pietrei înghețate?

Îmi aplec urechea și ascult cum bate

Inima aceea ce-a plecat departe

Ca să-mi fie-alături dincolo de moarte.

Liliana Trif Ioan Grigoraș